In nomine sancte et individue trinitatis. Karolus gratia Dei rex. Si sacerdotum Dei petitionibus maxime in ecclesiasticis utilitatibus benignum assensum prebemus. regiam consuetudinem exercemus ac per hoc facilius nos eternam beatitudinem adepturos, procul dubio confidimus. Itaque notum sit omnibus sancte Dei ecclesie fidelibus nostris presentibus atque futuris, quia venerabilis vir Herimannus, Nevernensis ecclesie episcopus, culminis nostri adiens sublimitatem. innotuit qualiter ministerii sui opus exercens, pastorali officio providerit utilitatibus ecclesie sibi commisse et quomodo de facultatibus ejusdem ecclesie deputaverit, quasdam villas usibus et stipendiis Deo servientium canonicorum suorum, tam infra civitatem consistentium, quam etiam in aliis monasteriis, sue sedi appendentibus sive subjectis degentium quatenus sine mordacis inopie sollicitudine secundum canonicam et regularem institutionem interius et exterius victu tegumentoque contenti, Deo valeant militari. Unde etiam testamenti scriptum faciens propriaque manu roborans, sanctorum patrum episcoporum, scilicet regni nostri pro utilitate sancte Dei ecclesie octingentesimo quadragesimo nono, anno Incarnationis Domini nostri Jesu-Christi et regni nostri nono. in die nonarum novembris, Parisius convenientium auctoritate studuit confirmari. Itaque humiliter petiit ut eamdem imprevaricabilem auctoritatem precellentie nostre precepto regaliter corroboraremus. Videlicet ut devotionis et sacre voluntatis participes, de excessibus nostris divine pietatis munere facilius indulgentiam consequi mereamur; ejus inquam petitionem clementer audisse et libentissime exaudisse cunctis notum esse volumus. Quare altitudinis nostre scriptum hoc fieri jussimus per quod constituimus et firmamus, ut sicut immemorato a sanctis patribus presulibus regni nostri confirmato privilegio continetur; quicquid superius nominatus venerandus episcopus Herimagnus ex facultatibus et villis episcopatus sui, tam clericis sedis sue quam et aliis per cellas eidem ecclesie sue subjectas canonicis et monachis et sanctimonialibus deputavit, et quidquid preterea ex rebus sue proprietatis ad augmentum stipendiorum ipsorum addidit; secundum ejus rationabilem constitutionem nostris et futuris diebus maneat firmum et inconvulsum, nullique liceat presentibus aut futuris temporibus, secundum eamdem laudabilem institutionem exinde aliquid invertere aut immutare, quatenus tantorum sanctorum virorum consensio ex futurorum fidelium assensu in omnibus seculis semper confirmata laudetur. Ut autem hec magnitudinis nostre confirmatio in Christi nomine meliorem obtineat vigorem, de anulo nostro super eam jussimus sigillari. Signum Karoli gloriosissimi regis. Æneas notarius ad vicem Ludovici recognovit. Datum IX kalendas junii, indictione XIII, in anno X regni Karoli, gloriosissimi regis. Æctum in Vermeria palatio regio, in Dei nomine feliciter. Amen.